ባንኩ ለዳያስፖራዎች ልዩ ቅርንጫፍ ከፈተ
አዲስ አበባ፡- የኢትዮጵያ ንግድ ባንክ በአገራቸው ልማት ውስጥ ለመሳተፍ እንዲያመቻቸው ለዳያስፖራዎች ልዩ ቅርንጫፍ ከፈተ። ልዩ ቅርንጫፉ ለገሃር የፌዴራል ቤቶች ኮርፖሬሽን ሕንጻ ላይ የሚገኝ ሲሆን ትናንት ተመርቋል። የኢትዮጵያ ንግድ ባንክ ፕሬዚዳንትና ሥራ አስፈፃሚ አቶ ባጫ ጊኒ በምረቃ ሥነሥርዓቱ ላይ እንደተናገሩት፤ የዲያስ ፖራዎች ልዩ ቅርንጫፍ የተከፈተው ባለፈው ዓመት መስከረም 22 ቀን 2011 ዓ.ም ከዳያስፖራዎች ጋር በተደረገ የውይይት መድረክ ነው። ባንኩ በገባው ቃል መሰረት የከፈተው ልዩ ቅርንጫፍ ከደንበኞች አገልግሎት በተጨማሪ ለባንኩ የወጪና ገቢ ንግድ ማንቀሳቀሻና ለውጭ ምንዛሪ ግኝት ከፍተኛ አስተዋፅኦ ይኖረዋል። እንደ ፕሬዚዳንቱ ገለጻ፤ መንግሥት ከሦስት ሚሊዮን በላይ ዳያስፖራዎችን በአገራቸው ዘርፈ ብዙ ልማት ውስጥ እንዲሳተፉ የዳያስፖራ ፖሊሲ ቀርፆ እየሰራ ይገኛል። በዚህም የኢንቨስትመንት፣ የንግድና ቱሪዝም ተሳትፏቸውን በማጠናከር የዕውቀትና የቴክኖሎጂ ሽግግርን ማሳደግ ተችሏል። ለዚህም የኢትዮጵያ ንግድ ባንክ ከፍተኛ አስተዋፅኦ አድርጓል። እንደ አቶ ባጫ ገለጻ፤ ዳያስፖራዎች
በውጭ ምንዛሪ የቁጠባ ሒሳብ እንዲከፍቱና
የተሻለ ወለድ እንዲያገኙ
ብሎም የቤትና የመኪና መግዣ በዝቅተኛ
ወለድ ብድር አግኝተዋል።
በአካል መቅረብ ለማይችሉ
ዳያስፖራዎች በሚገኙበት አገር ኤምባሲና ቆንስላ ሒሳብ እንዲከፍቱም ተደርጓል።ባንኩ ዲያስፖራዎችን የቤት ባለቤት የሚያደርግ ከወለድ ነፃ የባንክ አገልግሎት እንደሚሰጥ አቶ ባጫ ተናግረዋል። የኢትዮጵያ ንግድ ባንክ ዳያስፖራ ቅርንጫፍ ዋና ሥራ አስኪያጅ አቶ ለማ ዋቀዮ እንደገለጹት፤ ቅርንጫፉ የተከፈተው የዳያስፖራው ማህበረሰብ የኢኮኖሚ እንቅስቃሴው ላይ እንዲሳተፍ ነው። ቅርንጫፉ ዳያስፖራዎች በአንድ ማዕከል ላይ የተሟላ አገልግሎት እንዲያገኙ ያደርጋል። የሚፈልጉት አገልግሎት፣ በተለያዩ ሥራዎች መሰማራትና የብድር አገልግሎት ሊሆን ይችላል። በቅርንጫፉ የውጭ አገር ምንዛሪዎችን ማስቀመጥም ማንቀሳቀስም ይችላሉ፤ ይህም አገልግሎቱን ቀልጣፋ ያደርግላቸዋል። አቶ ለማ እንደሚሉት፤
አገልግሎቱን በሌሎች የኢትዮጵያ
ንግድ ባንክ ቅርን ጫፎች ማግኘት ቢቻልም የልዩ ቅርንጫፉ አስፈላጊነት
አገልግሎቱን ቀልጣፋ ለማድረግ
ነው። የሚሞሉት ሰነድና ሌሎች አሰራሮች
ለየት ስለሚሉ ከሌላው ደንበኛ ጋር የወረፋ መጨናነቅን
እንዳይፈጥር ነው። በአገልግሎቱም ወደ ሌላ ቦታ እንዲሄዱ የሚያደርግ ውጣ ውረድ አይኖርም። የኢትዮጵያ ዳያስፖራ ኤጀንሲ ዋና ዳይሬክተር ወይዘሮ ሠላማዊት ዳዊት እንደገለፁት፤ የልዩ ቅርንጫፉ መከፈት ከዚህ በፊት የነበረውን የአሰራር ውጣ ውረድ ያስቀራል። ከውጭ ምንዛሪ ጋር ተያይዞ ከዳያስፖራዎች ብዙ ቅሬታ ይነሳ ነበር። የጀመሩትን ሥራ ደከመን ብለው ይተውታል። አሰራሩም ቀልጣፋ ስላልሆነ እንዲበረታቱ አያደርግም ነበር፤ አሁን በአንድ ቦታ መሆኑ አሰራሩን ፈጣን ያደርገዋል። በአገሪቱ የተፈጠረውን ለውጥ ተከትሎም ዲያስፖራው ከፍተኛ እንቅስቃሴ እያደረገ እንደሆነ ነው ወይዘሮ ሰላማዊት የተናገሩት። ለዓመታት ከአገራቸው ውጭ የቆዩ ናቸው እየመጡ ያሉት። በውጭ አገር ያካበቱትን ዕውቀትና ክህሎት አገራቸው ውስጥ ለመተግበር ዝግጁ ናቸው። ዳያስፖራው አገሩ ላይ እንዲሰራ መንግሥት ተገቢውን ድጋፍ ማድረግ እንዳለበትና ዕውቀትና ክህሎታቸውን መጠቀም እንደሚገባው ወይዘሮ ሠላማዊት አሳስበዋል። የኢትዮጵያ ንግድ ባንክ ለዳያስፖራዎች የቤት መስሪያ ወይም መግዣ ባመቻቸው የብድር አገልግሎት፤ ማንኛውም ከ18 ዓመት በላይ የሆነ የብድር ጥያቄ ማቅረብ ይችላል። ጥያቄ ሲያቀርብ የመኖሪያ ወይም የሥራ ፈቃድ፣ አመልካቹ ኢትዮጵያዊ ከሆነ የታደሰ ፓስፖርት፣ ትውልደ ኢትዮጵያዊ ሆኖ የውጭ ዜጋ ከሆነ የታደሰ መታወቂያና ቢጫ ካርድ የሆነ የትውልደ ኢትዮጵያውያን መታወቂያና ሌሎች አስፈላጊ መስፈርቶችን ማሟላት አለበት።አዲስ ዘመን ቅዳሜ መስከረም 24/2012  ዋለልኝ አየለ  